ҚОСТАНАЙЛЫҚ ҚАРИЯ САУСАҚ ОРНЫНА СЫМ БАЙЛАҒАН ҚОЛЫМЕН КҮЙ ШЕРТЕДІ
"ҚОСТАНАЙЛЫҚ ҚАРИЯ САУСАҚ ОРНЫНА СЫМ БАЙЛАҒАН ҚОЛЫМЕН КҮЙ ШЕРТЕДІ" | "https://abai.kz/post/46036"
TITLE: ҚОСТАНАЙЛЫҚ ҚАРИЯ САУСАҚ ОРНЫНА СЫМ БАЙЛАҒАН ҚОЛЫМЕН КҮЙ ШЕРТЕДІ
URL: https://abai.kz/post/46036
META: "ҚОСТАНАЙЛЫҚ ҚАРИЯ САУСАҚ ОРНЫНА СЫМ БАЙЛАҒАН ҚОЛЫМЕН КҮЙ ШЕРТЕДІ" | "https://abai.kz/post/46036"
DATE: 01.08.2016
AUTHOR(s): Абай-Ақпарат
TOTAL WORDS: 225
TEXT: Қостанай облысында қолынан айырылса да, домбырасын тастамаған дәулескер күйші тұрады. Ол – Амангелді ауданы, Қарасу ауылының тұрғыны Айтбай Мұздаханов. Өндірістік жарақат алып, оң қолы шынтағынан кесілген дарынды азамат тауқымет көрдім деп жасыған емес. Керісінше, шабытын шыңдай түсті,-деп жазды stan.kz . Айтбай Мұздахановтың шаңырағы мейманнан босаған емес. Бәрі де дәулескер күйшінің домбырасының үнін тыңдап, өнегелі сөзін естуге құмар. Тағдыр оның қолын кескенмен, өнердегі жолын кесе алған жоқ. 1977 жылы 36 жасында өндірістік жарақат алған күйші араға 9 жыл салып, саусақ орнына сым жалғап, шығармашылыққа құлшына кірісті. ««Елім-ай» деген күй, «Ару арман» деген күй, «Қаратау» деген күй. Кешегі жоңғарлардың шапқыншылығында Қаратауды мекендеп, көп адам аман қалған екен. «Бозтайлақ» – жетім қалған балалардың зары туралы күй. Сол сияқты 4-5 бес күй қатар шықты да, 8 күймен «Бабалар үні» деген топтама жаздым»,-дейді күйші Айтбай Мұздаханов. Шалғай ауылдағы өнерпаз ешқашан қоғам өмірінен шет қалған емес. Еліміз Тәуелсіздік алғанда алғашқы өз туындысын тарту етті. Сондай шығарманың бірі – «Көкейкесті, Айтбайдың сарыны». «1992 жылы дүние жүзі қазақтарының құрылтайы болды ғой. Сонда Нұрғиса ағама кездесіп қалдым. Ол кісі: «Мұны қой, мұнда сенің өзіңнің де зарың бар, «Айтбайдың сарыны» деп тарт» деді»,- дейді күйші  Айтбай Мұздаханов. Бүгінде Айтбай Мұздахановтың алпыстан астам күйі, қырыққа тарта әні бар. Олардың бәрі «Бабабар үні» жинағына енген. Туындылары түрлі сахналарда орындалып, шәкірттері байқауларда топ жарып жүр. Елжанды азамат Тәуелсіздіктің 25 жылдығына арнап, «Елім менің» атты шығармасын жазып шықты. Abai.kz
